Na temelju odredbi članka 15. Zakona o javnoj nabavi (Narodne novine, br. 120/16, 114/22. i 48/26.) i odredbi članka 54. Statuta Osnovne škole „August Harambašić“ Donji Miholjac, Školski odbor Osnovne škole „August Harambašić“ Donji Miholjac, na  18.  sjednici održanoj dana  ____________ 2026. godine donosi
PRAVILNIK 
O PROVEDBI POSTUPKA JEDNOSTAVNE NABAVE 

Opće odredbe
Članak 1.
(1) Pravilnikom o provedbi postupaka jednostavne nabave roba, usluga i radova, te provedbe projektnih natječaja  (u daljnjem tekstu: Pravilnik) uređuju se pravila, uvjeti i način postupanja javnog naručitelja Osnovne škole „August Harambašić“ Donji Miholjac(u daljnjem tekstu: Naručitelj) prilikom nabave roba, usluga i radova, provedbe projektnih natječaja koji po procijenjenoj vrijednosti spadaju u jednostavne nabave.
(2) Jednostavna nabava je nabava roba i usluga, provedba projektnih natječaja čija je procijenjena vrijednost manja od 50.000,00 eura, odnosno radova čija je procijenjena vrijednost manja od 100.000,00 eura, za koje po važećem Zakonu o javnoj nabavi  (u daljnjem tekstu: Zakon) ne postoji obveza provođenja postupaka javne nabave.
(3) Procijenjena vrijednost u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a). Procijenjena vrijednost nabave određuje se prije početka postupka jednostavne nabave u skladu sa odredbama Zakona o javnoj nabavi i ovim Pravilnikom.
(4) U provedbi postupaka jednostavne nabave Naručitelj je obvezan primjenjivati zakonske i podzakonske akte, kao i interne akte koji se odnose na pojedini predmet nabave. 
(5) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Načela nabave
[bookmark: _Hlk234527044]Članak 2.
(1) Prilikom provođenja postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

 Primjena načela nabave
Članak 3.                   
(1) Naručitelj je u provedbi postupaka jednostavne nabave obvezan poštivati načela javne    
nabave iz članka 4. Zakona, a osobito načela tržišnog natjecanja, jednakog tretmana,   
            zabrane diskriminacije, transparentnosti i razmjernosti. 
(2) Načelo tržišnog natjecanja primjenjuje se na način da naručitelj, kad god je to moguće i razumno s obzirom na predmet nabave, osigurava sudjelovanje većeg broja gospodarskih subjekata, osobito: 
· upućivanjem poziva za dostavu ponuda većem broju gospodarskih subjekata, 
· javnom objavom postupka jednostavne nabave kada je to propisano ovim Pravilnikom, 
· izbjegavanjem neopravdanih tehničkih specifikacija ili uvjeta koji bi mogli neopravdano ograničiti tržišno natjecanje. 
(3) Načelo jednakog tretmana i zabrane diskriminacije primjenjuje se na način da naručitelj svim gospodarskim subjektima osigurava jednake uvjete sudjelovanja u postupku jednostavne nabave, osobito: 
· dostavljanjem istih informacija svim zainteresiranim gospodarskim subjektima, 
· objavom pojašnjenja i dopuna dokumentacije o nabavi na način koji osigurava da su dostupne svim gospodarskim subjektima pod jednakim uvjetima, 
· izbjegavanjem tehničkih specifikacija ili uvjeta koji neopravdano pogoduju određenom gospodarskom subjektu. 
(4) Načelo transparentnosti primjenjuje se osiguravanjem jasnoće i dostupnosti informacija o postupku jednostavne nabave, osobito kroz: 
· jasno i nedvojbeno definiranje predmeta nabave i uvjeta postupka u pozivu za dostavu ponuda, 
· pravodobno davanje pojašnjenja ili dopuna dokumentacije o nabavi, 
· dokumentiranje svih radnji u postupku jednostavne nabave, 
· javnu objavu postupaka jednostavne nabave kada je to propisano ovim Pravilnikom. 
(5) Ako naručitelj tijekom postupka jednostavne nabave izmijeni ili dopuni uvjete postupka ili dokumentaciju o nabavi na način koji može utjecati na pripremu ponuda, dužan je:
- pravodobno obavijestiti sve gospodarske subjekte koji sudjeluju u postupku, 
  -  prema potrebi produljiti rok za dostavu ponuda kako bi gospodarski subjekti imali    
     dovoljno vremena za pripremu ili prilagodbu ponuda. 
(6) Načelo razmjernosti primjenjuje se na način da uvjeti sposobnosti gospodarskih subjekata, tehničke specifikacije, rokovi i drugi zahtjevi budu razmjerni predmetu nabave, njegovoj procijenjenoj vrijednosti i složenosti, te da ne predstavljaju neopravdanu prepreku tržišnom natjecanju. 
(7) Naručitelj je obvezan planirati i provoditi nabavu na način kojim se sprječava neopravdano dijeljenje predmeta nabave s ciljem izbjegavanja primjene Zakona ili odredbi ovoga Pravilnika. 
(8) Sve radnje u postupku jednostavne nabave moraju biti primjereno dokumentirane, uključujući osobito: poziv za dostavu ponuda, zaprimljene ponude, pojašnjenja i dopune dokumentacije, zapisnik o pregledu i ocjeni ponuda te odluka o odabiru ili poništenju postupka. 
(9) Osobe koje sudjeluju u pripremi i provedbi postupaka jednostavne nabave dužne su postupati zakonito, nepristrano i profesionalno te su odgovorne za zakonito, transparentno i učinkovito provođenje postupaka u skladu sa Zakonom i ovim Pravilnikom. 

Sprječavanje sukoba interesa

Članak 4.
(1) Obveznicima primjene Zakona o sprječavanju sukoba interesa zabranjeno je utjecati na dobivanje poslova ili ugovora o jednostavnoj nabavi za nabavu robe usluga i radova i/ili na koji drugi način koristiti svoj položaj kako bi utjecali na ovu nabavu radi postizanja osobnog probitka ili probitka povezane osobe, neke povlastice ili prava, sklopili pravni posao ili na drugi način interesno pogodovali sebi ili drugoj povezanoj osobi. 
(2) Osoba koja sudjeluje u provedbi postupka jednostavne nabave ne smije ni na koji način pogodovati bilo kojem gospodarskom subjektu pri dobivanju ugovora o nabavi.  
(3) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(4) Na sukob interesa u vezi s postupkom jednostavne nabave na odgovarajući način se primjenjuju odredbe o sukobu interesa Zakona.


Članak 5.
(1) U postupku jednostavne nabave bilo koji podaci, osim onih javno objavljenih, za vrijeme provođenja postupka nabave, a do trenutka odabira mogu biti dostupni samo ovlaštenim osobama koje provode postupak nabave.

Članak 6.
(1) Predmeti jednostavne nabave čija je procijenjena vrijednost jednaka ili veća od 5.000,00 eura unose se u Plan nabave, dok se predmeti jednostavne nabave procijenjene vrijednosti manje od 5.000,00 eura ne moraju unositi u Plan nabave.
(2) Ukoliko se tijekom kalendarske godine ukaže potreba za nabavom dodatnih roba/usluga/radova uslijed koje bi se povećala njihova procijenjena vrijednost na način da prelaze u višu kategoriju jednostavne nabave ili pak u kategoriju za koju je potrebno provesti postupak javne nabave, Naručitelj će za takve dodatne vrijednosti provesti odgovarajući postupak.

Registar sklopljenih ugovora
Članak 7.
(1) Naručitelj je obvezan voditi registar sklopljenih ugovora o nabavi i izdanih narudžbenica u Elektroničkom oglasniku javne nabave Republike Hrvatske (u daljnjem tekstu: EOJN RH).  Na vođenje registra primjenjuju se odredbe Zakona o javnoj nabavi, za nabave čija je procijenjena vrijednost jednaka ili veća od 5.000,00 eura bez PDV-a.
(2) Registar sadrži najmanje sljedeće podatke:
a) Predmet nabave/ugovor,
b) Iznos sklopljenog ugovora
c) Naziv odabranog ponuditelja/ugovaratelja
d) Konačni iznos koji je isplaćen odabranom ponuditelju/ugovaratelju te obrazloženje ukoliko je taj iznos veći od ugovorenog.
(3) Registar ugovora i okvirnih sporazuma objavljuje se u EOJN RH sukladno članku 28. 
            Zakona. 

Razlikovanje postupaka prema vrijednosti 


 Članak 8.
           Postupci jednostavne nabave i njihova provedba razlikuju se s obzirom na procijenjenu   
           vrijednost jednostavne nabave kako slijedi: 
1. postupci procijenjene vrijednosti manje od 5.000,00 eura, postupci izravnog ugovaranja, 
2. postupci procijenjene vrijednosti jednake ili veće od 5.000,00 eura, a manje ili jednake 15.000,00 eura, postupci nabave s pozivom odabranim gospodarskim subjektima, 
3. postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake 45.000,00 eura za radove, postupci nabave u modulu EOJN RH s pozivom odabranim gospodarskim subjektima, 
4. postupci procijenjene vrijednosti veće od 25.000,00 eura i manje od 50.000,00 eura za robe i usluge, odnosno veće od 45.000,00 eura i manje od 100.000,00 eura za radove, postupci s obveznom javnom objavom u modulu jednostavne nabave EOJN RH. 


Provođenje postupka i ugovaranje nabave vrijednosti jednake ili manje od 15.000,00 eura
Članak 9.
(1) Jednostavna nabava za predmete nabave procijenjene vrijednosti jednake  ili manje od 15.000,00 eura provodi se u pravilu izravnim ugovaranjem s gospodarskim subjektom temeljem upućenog poziva jednom gospodarskom subjektu na način da se odabere isporučitelj/izvršitelj te izradi narudžbenica ili sklopi ugovor o nabavi. 
(2) Gospodarski subjekt obvezan je svoju ponudu dostaviti elektroničkim sredstvima komunikacije. Pri izradi ponude gospodarski subjekt mora se pridržavati zahtjeva i uvjeta iz poziva za dostavu ponuda.
(3) Prilikom provođenja postupka jednostavne nabave iz stavka 1. ovog članka treba uzeti u obzir mogućnost primjene elektroničkih sredstava komunikacije.
(4) Prije početka jednostavne nabave iz ovog članka dostavljaju se podaci potrebni za unos u Plan nabave (izmjene i dopune) u EOJN RH (naziv predmeta nabave, procijenjenu vrijednost nabave, rok  izvršenja, očekivani početak nabave, podatak o izdavanju narudžbenice ili ugovoru, podatak o su/financiranju, itd…). Nakon završetka postupka jednostavne nabave unose se podaci u Registar ugovora o EOJN RH (naziv predmeta nabave, datum izvršenja/ispunjenja obveze, ukupni isplaćeni iznos s PDV-om i bez PDV-a).


Postupak jednostavne nabave procijenjene vrijednosti veće od 15.000,00 eura
Članak 10.
(1) [bookmark: _Hlk233901184]Postupci jednostavne nabave za predmete nabave čija je procijenjena vrijednost veća od 15.000,00 eura provode se putem Elektroničkog oglasnika javne nabave Republike Hrvatske (u daljnjem tekstu: EOJN RH), i to:
a) slanjem poziva odabranim gospodarskim subjektima, za predmete nabave procijenjene vrijednosti veće od 15.000,00 eura, a jednake ili manje od 25.000,00 eura (robe i usluge) odnosno 45.000,00 eura (radovi), te
b) javnom objavom, za predmete nabave procijenjene vrijednosti veće od 25.000,00 eura, a manje od 50.000,00 eura (robe i usluge) odnosno 45.000,00 eura, a manje od 100.000,00 eura (radovi).
(2) Istodobno s danom javne objave, Naručitelj će na svojoj internetskoj stranici objaviti obavijest o postupku nabave s poveznicom na objavljeni postupak.
(3) Prije početka postupka jednostavne nabave Naručitelj može provesti analizu tržišta putem EOJN RH.

Članak 11.
(1) Iznimno od članka 10. stavka 1. točke b), Naručitelj nije obvezan provesti postupak jednostavne nabave putem javne objave putem EOJN RH nego isti provodi slanjem poziva za dostavu ponude na adrese jednog ili više gospodarskih subjekata (ovisno o okolnostima i razini tržišnog natjecanja) u sljedećim slučajevima:
a) ako nije podnesena niti jedna ponuda ili niti jedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati, a zbog kojih bi provođenje postupka jednostavne nabave prema ovom Pravilniku onemogućilo pravodobno izvršenje obveza naručitelja ili uzrokovalo štetu u obavljanju njegove djelatnosti.
(2) Razlozi za primjenu ovih iznimki navode se i obrazlažu u objavi u modulu jednostavne nabave EOJN RH.
(3) Ponuda se dostavlja isključivo putem modula jednostavne nabave u EOJN RH. Naručitelj neće prihvatiti ponude dostavljene izvan modula jednostavne nabave EOJN RH. 
(4) Ukoliko je traženo u  pozivu za dostavu ponude, dijelovi ponude koje nije moguće dostaviti elektronički, dostavljaju se u roku za dostavu ponuda u zatvorenoj omotnici na adresu Naručitelja.
(5) Postupak otvaranja ponude nije javan.
(6) O prihvaćanju ponude, neprihvaćanju i poništenju postupka jednostavne nabave iz stavka 1. ovog članka ravnatelj/ica odlučuje svojom odlukom. Odluka se dostavlja na dokaziv način ponuditelju javnom objavom u EOJN RH.


Članak 12.
(1) Uvjet za pokretanje postupka jednostavne nabave su planirana i osigurana financijska sredstva u financijskom planu Naručitelja te da su nabave procijenjene vrijednosti jednake ili veće od 5.000,00 eura predviđene Planom nabave te zahtjev za pokretanje postupka nabave. 


Sudionici u postupku jednostavne nabave

Članak 13.
(1) U postupku jednostavne nabave sudjeluju:
1. Ravnatelj/ravnateljica
2. Stručno povjerenstvo za nabavu
3. Druge osobe imenovane odlukom ravnatelja/ice
(2) Ravnatelj/ica odgovara za zakonitost i pravilnost u provedbi postupka jednostavne nabave.
Ravnatelj/ica donosi odluku o pokretanju postupka jednostavne nabave, odluku o imenovanju stručnog povjerenstva za pripremu i provedbu postupka jednostavne nabave, odlučuje o odabiru ponude ili o poništenju postupka jednostavne nabave, donosi odluku o prigovoru.

Priprema postupka
Članak 14.
      (1)  Prije pokretanja postupka jednostavne nabave potrebno je napraviti pripremne radnje    
            poput istraživanja tržišta za predmetnu nabavu roba, radova ili usluga i popuniti obrazac    
            Zahtjeva za pokretanje nabave koji se nalazi u prilogu I. Pravilnika. Podaci prikupljeni 
            analizom tržišta moraju biti dokumentirani u bilješci ili drugom dokumentu. 
(2) Ukoliko predmet nabave nije planiran u Planu nabave za tekuću kalendarsku godinu, uz zahtjev za pokretanje nabave potrebno je dostaviti i zahtjev za izmjenu/dopunu Plana nabave. 
(3) Zahtjev za pokretanje nabave dostavlja se najkasnije 5 radnih dana prije potrebe za nabavom roba, radova ili usluga iz ovoga Pravilnika.

Stručno povjerenstvo za pripremu i provođenje postupka jednostavne nabave
Članak 15.
(1) Za pripremu i provođenje postupka jednostavne nabave iz članka 10. Pravilnika ravnatelj/ica internim aktom, odlukom imenuje stručno povjerenstvo koje se sastoji od najmanje 3 (tri) ovlaštene osobe. 
(2) Stručno povjerenstvo priprema i provodi postupak jednostavne nabave te prati izvršenje nabave. Stručno povjerenstvo dužno je tijekom provedbe postupka jednostavne nabave pripremiti dokumentaciju o nabavi, zatražiti ponude od gospodarskih subjekata, obavljati poslove komunikacije s gospodarskim subjektima tijekom postupka, zaprimiti ponude, pregledati i ocijeniti ponude te predložiti odabir određene ponude ili poništenje nabave, izraditi prijedlog odluke o odabiru ili prijedlog odluke o poništenju postupka.
(3) Članovi stručnog povjerenstva zaduženi su za pripremu tehničke specifikacije predmeta nabave. U postupku pripreme tehničke specifikacije stručno povjerenstvo može surađivati sa stručnom osobom specijaliziranom za određeno područje koja ne mora biti član povjerenstva, ali ima znanja i iskustva potrebna za izradu tehničke specifikacije.
(4) U aktu o imenovanju članova stručnog povjerenstva može se imenovati osoba koja je odgovorna za pripremu tehničke specifikacije (stručna osoba određenog područja/struke), te se mogu navesti koje su obveze i ovlasti ostalih članova povjerenstva. Najmanje dva člana pripremaju dokumentaciju o nabavi, pismeni poziv gospodarskim subjektima da dostave ponudu. 

Komunikacija u postupku 
Članak 16. 
(1) Komunikacija i sva ostala razmjena informacija između organizacijskih jedinica unutar Naručitelja i ovlaštenih osoba za pripremu i provođenje postupka jednostavne nabave može se obavljati posredno poštanskom pošiljkom, elektroničkom poštom, telefonom ili kombinacijom navedenih sredstava komunikacije, koja se odabiru ovisno o svakom pojedinom predmetu nabave, dok se komunikacija i razmjena informacija između Naručitelja i gospodarskih subjekata razlikuje s obzirom na propisana razgraničenja prema procijenjenoj vrijednosti u postupcima jednostavne nabave.  
(2) U postupcima jednostavne nabave iz članka 17. ovoga Pravilnika, između Naručitelja i gospodarskih subjekata komunikacija se može obavljati elektroničkim sredstvima komunikacije i posredno poštanskom pošiljkom, elektroničkom poštom, telefonom ili kombinacijom navedenih sredstava komunikacije, koja se odabiru ovisno o svakom pojedinom predmetu nabave. 
(3) U postupcima jednostavne nabave iz članka 18. ovoga Pravilnika, komunikacija između Naručitelja i gospodarskih subjekata se obavlja elektroničkim sredstvima komunikacije putem EOJN RH, osim ako to zbog tehničkih razloga nije moguće. 
(4) U roku za dostavu ponuda gospodarski subjekti mogu zatražiti objašnjenja ili izmjene vezane uz poziv za dostavu ponuda. 
(5) Odgovor na zatražena objašnjenja ili izmjene vezane uz poziv za dostavu ponuda Naručitelj može dostaviti izravno gospodarskim subjektima pozvanim na dostavu ponude, bez navođenja podataka o podnositelju zahtjeva, odnosno za postupke iz članka 17. ovoga Pravilnika objavom u modulu jednostavne nabave EOJN RH. 

Postupci procijenjene vrijednosti od 5.000,00 do 15.000,00 eura 
Članak 17.
(1) Provedba postupka procijenjene vrijednosti jednake ili veće od 5.000,00 eura, a manje ili jednake 15.000,00 eura, započinje slanjem poziva za dostavu ponude na adresu jednom ili više gospodarskih subjekata, za koje postoje saznanja da obavljaju djelatnost vezanu za predmet nabave, na dokaziv način (elektronička komunikacija). 
(2) Za postupke iz stavka 1. ovoga članka naručitelj može sukladno Zakonu koristiti elektronička sredstva komunikacije. 
(3) Ponude se zaprimaju, otvaraju, pregledavaju i ocjenjuju sukladno članku 23. ovoga Pravilnika. 

Postupci procijenjene vrijednosti veće od 15.000,00 eura  
Članak 18.
(1) Postupak jednostavne nabave čija je procijenjena vrijednost veća od 15.000,00 eura   
             Naručitelj je obvezan provesti putem modula jednostavne nabave u EOJN RH. 
(2) U postupcima jednostavne nabave čija je procijenjena vrijednost veća od 15.000,00 eura, a manja ili jednaka 25.000,00 eura za robe i usluge, odnosno manja ili jednaka 45.000,00 eura za radove, Naručitelj poziv za dostavu ponuda upućuje jednom ili više gospodarskih subjekata, za koje postoje saznanja da obavljaju djelatnost vezanu za predmet nabave, putem modula jednostavne nabave u EOJN RH, bez obveze javne objave. Naručitelj uvijek može odlučiti provesti postupak putem javne objave poziva u modulu jednostavne nabave u EOJN RH. 
(3) Za nabavu robe i usluga čija je procijenjena vrijednost veća od 25.000,00 eura, te za nabavu radova čija je procijenjena vrijednost veća od 45.000,00 eura, Naručitelj je obvezan sukladno Zakonu provesti postupak jednostavne nabave putem javne objave u modulu jednostavne nabave EOJN RH. Istovremeno naručitelj može uputiti dodatni poziv pojedinom gospodarskom subjektu za sudjelovanje u postupku. 
(4) Iznimno od stavka 3. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave, već poziv za dostavu ponuda upućuje sukladno stavku 2. ovoga članka: 
a. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni, 
b. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 
2. ako iz tehničkih razloga predmet nabave može isporučiti samo određeni gospodarski subjekt, ili 
3. ako je to nužno radi zaštite isključivih prava, uključujući prava intelektualnog vlasništva, 
c. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
(5) Razlozi za primjenu iznimke iz stavka 4. ovoga članka navode se i obrazlažu u objavi u modulu jednostavne nabave EOJN RH. 

Sadržaj poziva za dostavu ponuda
Članak 19.
(1) Poziv za dostavu ponude sadrži najmanje:
1. troškovnik, 
2. opis predmeta nabave s tehničkom specifikacijom,
3. rok za dostavu ponude,
4. rok valjanosti ponude,
5. dokumente koje su ponuditelji dužni dostaviti,
6. način izrade i dostave ponude,
7. odredbe o jamstvima, ako su tražena,
8. kriterij za odabir,
9. bitne elemente ugovora ili prijedlog ugovora,
10. uputu o pravnom lijeku,
11. ostale potrebne podatke.

(2) Rok za dostavu ponude određuje se u pozivu za dostavu ponuda, ovisi o složenosti i vrijednosti predmeta nabave, odnosno o vremenu potrebnom za izradu ponude. 
(3) Rok za dostavu ponuda iz članka 10. st.1.a. ne smije biti kraći od 3 radna dana od dana slanja poziva odabranim gospodarskim subjektima na dostavu ponuda putem modula jednostavne nabave  u EOJN RH, osim u opravdanim slučajevima. 
Rok za dostavu ponuda iz članka 10. st. 1.b ne smije biti kraći od 5 radnih  dana od dana slanja javne objave poziva odabranim gospodarskim subjektima putem modula jednostavne nabave u EOJN RH, osim u opravdanim slučajevima žurnosti.. 
Iznimno, radi žurnosti i za slučaj ponavljanja postupka jednostavne nabave, Naručitelj može odrediti kraći rok za dostavu ponuda.
(4) Ponude se dostavljaju putem EOJN RH osim dijelova za koje je u pozivu za dostavu ponuda navedeno da se dostavljaju pismenim putem na adresu Naručitelja kao odvojeni dijelovi ponuda. Smatra se da je ponuda zaprimljena u trenutku dostave putem EOJN RH neovisno o trenutku dostave odvojenog dijela ponude.
(5) Odvojeni dijelovi ponude koji ne prispiju na adresu Naručitelja u zadanom roku ne uzimaju se u razmatranje nego se neotvoreni vraćaju ponuditeljima uz dokaz da su bili zaprimljeni   
 nakon isteka roka za dostavu ponuda. 
(6) Ukoliko Naručitelj nakon objave ili slanja poziva za dostavu ponude utvrdi da je potrebno izmijeniti neki od zahtjeva koje je propisao, učinit će dostupnim na isti način kao i poziv za  
      dostavu ponuda obavijest o izmjeni uvjeta nabave, te eventualnom produžetku roka za 
            dostavu ponude.
(7)  Postupak jednostavne nabave započinje danom slanja poziva za dostavu ponuda jednom  ili   više gospodarskih subjekata na dokaziv način, odnosno za postupke iz članka 10. ovoga Pravilnika objavom u modulu jednostavne nabave EOJN RH.  
(8) Poziv za dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponude. 
(9) Naručitelj će svim pozvanim gospodarskim subjektima uz Poziv na dostavu ponuda dostaviti obrazac ponudbenog lista i troškovnika. 
(10) Za vrijeme roka za dostavu ponuda gospodarski subjekti mogu zahtijevati objašnjenja izmjene vezane za poziv za dostavu ponuda najkasnije tijekom četvrtog dana prije isteka roka za dostavu ponuda i to isključivo putem modula jednostavne nabave u EOJN RH, a Naručitelj je dužan odgovoriti najkasnije do isteka roka za dostavu ponuda svim gospodarskim subjektima bez navođenja podataka o podnositelju zahtjeva putem modula jednostavne nabave u EOJN RH.
(11) Ako Naručitelj tijekom  postupka izmijeni ili dopuni poziv za dostavu ponude na način koji može utjecati na pripremu ponuda, dužan je produljiti rok za dostavu ponuda tako da gospodarski subjekti imaju dovoljno vremena za pripremu ponude.
(12) Ako se postupak jednostavne nabave provodi putem EOJN RH, izmjena dokumentacije, ispravak poziva, ponovno slanje poziva i produljenje roka za dostavu ponuda provode se putem EOJN RH u skladu s funkcionalnostima sustava.
(13)  Na sam dan isteka roka za dostavu ponuda izmjene poziva za dostavu ponuda i dokumentacije te produženje roka više nisu mogući.




Članak 20.
(1) U pozivu za dostavu ponude Naručitelj će odrediti uvjete koje ponuditelji moraju zadovoljiti kako bi ponuda bila važeća, kao što su dostava određenih dokumenata, jamstva, izjava, certifikata i slično. 
(2) Gospodarski subjekti se pri izradi ponude moraju pridržavati uvjeta koje je odredio Naručitelj, ali mogu zatražiti pojašnjenje/dopunu/izmjenu poziva na dostavu ponude, upozoriti Naručitelja na pogrešku ili ako nekim zahtjevima nije moguće udovoljiti uslijed objektivnih okolnosti (promjena zakonske regulative, stanje na tržištu i sl.). U tom slučaju Naručitelj će dati odgovor i/ili izmijeniti poziv na dostavu ponude sukladno odredbama Pravilnika ili poništiti postupak nabave.
(3) Sva komunikacija između gospodarskih subjekata i Naručitelja odvija se putem EOJN RH.

Članak 21.
(1) Naručitelj u pozivu za dostavu ponude određuje kriterij za odabir ponude.
(2) Kriterij za odabir ponude može biti najniža cijena ili ekonomski najpovoljnija ponuda (ENP). U slučaju ekonomski najpovoljnije ponude Naručitelj će propisati elemente i način vrednovanja istih, uz uvjet da cijena mora biti jedan od elemenata. Ostali kriteriji ne smiju biti diskriminirajući i moraju biti povezani s predmetom nabave.


Sadržaj ponude i izrada ponude 
Članak 22. 
(1) Sadržaj ponude i način izrade ponude propisuje se pozivom za dostavu ponuda i/ili   
      dokumentacijom o nabavi. 
(2) Pri izradi ponude ponuditelj se mora pridržavati zahtjeva i uvjeta iz poziva za dostavu 
      ponuda i dokumentacije o nabavi.
(3) Ponuditelj ne smije mijenjati ni nadopunjavati tekst poziva za dostavu ponuda i   
      dokumentacije o nabavi. 
(4) U roku za dostavu ponude ponuditelj može izmijeniti svoju ponudu, nadopuniti je ili od   
      nje odustati. 
(5) Na zahtjev Naručitelja ponuditelj može produžiti rok valjanosti svoje ponude. 
(6) Ponuda se izrađuje u pisanom obliku na hrvatskom jeziku i latiničnom pismu, a dostavlja   
      se u roku i na način propisan u pozivu za dostavu ponuda. 
(7) Ispravci u ponudi, kada je to primjenjivo, moraju biti izrađeni na način da su vidljivi 
      (npr. nije dopustivo brisanje, premazivanje ili uklanjanje slova ili otisaka). Ispravci 
      moraju, uz navod datuma ispravka, biti potvrđeni potpisom ponuditelja. 

Otvaranje, pregled i ocjena ponuda
Članak 23.
(1) Pravodobno zaprimljene ponude otvaraju se istekom roka za dostavu ponuda automatski u sustavu EOJN RH, te se generira zapisnik o otvaranju ponuda. Otvaranju ponuda mora prisustvovati najmanje 1 (jedan) član povjerenstva. Otvaranje ponuda u postupcima jednostavne nabave nije javno.
(2) Ponude koje nisu prispjele u roku i na način propisan pozivom za dostavu ponuda ne uzimaju se u razmatranje.
(3) Nakon otvaranja ponuda, povjerenstvo pristupa pregledu i izrađuje zapisnik o pregledu i ocjeni pristiglih ponuda. Ponude koje udovoljavaju svim traženim zahtjevima koje je propisao Naručitelj, rangiraju se prema kriteriju za odabir. Najbolje ocijenjena ponuda odabire se za ugovaranje. Ako u dostavljenim ponudama postoje manja odstupanja od zahtjeva koje je propisao Naručitelj, povjerenstvo može zatražiti od ponuditelja da dostavi očitovanje o izmjeni ponude u tom dijelu, na način kako je zahtijevao Naručitelj. Ako ponuditelj u ostavljenom roku ne dostavi očitovanje ili odbije izmijeniti ponudu, Naručitelj će ponudu tog ponuditelja ocijeniti nevažećom i ista se neće dalje razmatrati. Izmjene i dopune ponude ne smiju se odnositi na nuđene jedinične cijene niti rezultirati izmjenom rezultata vrednovanja ponuda prema kriteriju za odabir najpovoljnije ponude.
(4) Ako ponuditelj ne dostavi svu traženu dokumentaciju Naručitelj ga može pozvati da upotpuni dokumente ili dostavi dokumente koje nije dostavio u ponudi (osim troškovnika i dokumenata koji se odnose na vrednovanje ponude prema kriterijima ENP). Ukoliko su pojedini dokumenti ili dijelovi ponude nečitki ili nejasni, od ponuditelja se može zatražiti da ih pojasni. U slučaju utvrđene računske pogreške od ponuditelja će se zatražiti da prihvati ispravak. 
(5) U slučaju da ponuditelj ne prihvati ispravak računske pogreške ili ne pojasni/upotpuni ponudu, ista će biti odbijena.
(6) Iz zapisnika moraju biti vidljivi svi elementi koji su utjecali na ocjenu ponuda i prijedlog za odabir odnosno poništenje postupka. 
(7) Odabir ponude provodi Naručitelj na temelju valjano zaprimljenih ponuda, dostavljenim u skladu s pozivom za dostavu ponuda.
(8) Za postupke iz članka 9. ovog Pravilnika ponude se mogu dostaviti neposredno u pisarnici na urudžbeni zapisnik, posredno putem ovlaštenog pružatelja poštanskih usluga preporučenom poštanskom pošiljkom na adresu naručitelja ili putem elektroničkih sredstava komunikacije dostavom ponuda na mail adresu naručitelja navedenu u pozivu za dostavu ponuda. 
(9) Za postupke iz članka 18. ovoga Pravilnika, ponude se dostavljaju elektroničkim sredstvima komunikacije putem modula jednostavne nabave EOJN RH, osim ako to zbog tehničkih razloga nije moguće (dijelovi ponude koji se ne mogu dostaviti elektroničkim putem, nedostupnost modula jednostavne nabave EOJN RH i sl.).  Postupak zaprimanja, otvaranja, pregleda, ocjene i odabira pravovremeno dostavljenih ponuda obavlja Naručitelj. Pravovremeno pristigle ponude upisuju se u Upisnik o zaprimanju ponuda, koji je sastavni dio Zapisnika o otvaranju, pregledu i ocjeni ponuda.
(10) Ukoliko smatra potrebnim, Naručitelj može u postupak pregleda i ocjene pristiglih ponuda  
       uključiti neovisne stručne osobe i/ili tijela. 
     (11) Naručitelj će odbiti ponudu kao nevaljanu, ako: 
       a) ponuda nije dostavljena u roku određenom u pozivu na dostavu ponuda, 
       b) ponuda nije potpuna ili nije razumljiva, a nedostatak nije moguće otkloniti    pojašnjenjem      
       ili upotpunjavanjem ponude, 
       c) ponuda ne ispunjava uvjete ili zahtjeve iz poziva na dostavu ponuda,
       d) ponuđeni predmet nabave ne odgovara tehničkim specifikacijama ili drugim zahtjevima naručitelja, 
       e) ponuditelj nije dokazao ispunjavanje uvjeta sposobnosti, ako su takvi uvjeti bili propisani,   
       f) postoje razlozi za isključenje ponuditelja, ako su bili propisani pozivom na dostavu ponuda,   
       g) cijena ponude je neuobičajeno niska, a ponuditelj nije dostavio prihvatljivo obrazloženje,  
      h) ponuda je protivna propisima ili uvjetima iz poziva na dostavu ponuda.
       (12) Naručitelj može prihvatiti ponudu čija je cijena veća od procijenjene vrijednosti nabave   
               ako su za tu nabavu osigurana financijska sredstva.  
(13)  Ako financijska sredstva nisu osigurana, Naručitelj će odbiti takvu ponudu ili poništiti postupak jednostavne nabave. 
(14)  Naručitelj o postupku otvaranja, pregleda i ocjene ponuda sastavlja Zapisnik, koji se uz   
Odluku o odabiru ponude bez odgode dostavlja svakom pojedinom ponuditelju koji je dostavio ponudu i to na dokaziv način ili putem EOJN RH javnom objavom. Odluka o poništenju postupka se dostavlja na isti način kao i odluka o odabiru, ali samostalno bez Zapisnika. 
(15)  Naručitelj može poništiti postupak jednostavne nabave osobito ako nije zaprimljena nijedna valjana ponuda, ako su cijene ponuda veće od procijenjene vrijednosti nabave, ako je to potrebno radi zaštite javnog interesa ili ako su nastupile okolnosti koje onemogućuju provedbu postupka. 

 Odabir ponude ili poništenje postupka
Članak 24.
(1) Postupak jednostavne nabave završava donošenjem odluke o odabiru ili odluke o poništenju, koju donosi ravnatelj na temelju prijedloga povjerenstva.
(2) Za odabir je dovoljna jedna valjana ponuda. Odluka o odabiru sadrži podatke o odabranom ponuditelju, cijenu ponude i obrazloženje odabira ponude.
(3) Odluka o odabiru ili poništenju donosi se u roku 30 (trideset) dana od isteka roka za dostavu ponuda, te se ista bez odgađanja javno objavljuje putem EOJN RH. Zajedno s odlukom objavljuje se preslika zapisnika o pregledu i ocjeni ponuda, osim u slučaju poništenja postupka bez provođenja pregleda i ocjene ponuda kada se objavljuje samo odluka o poništenju.
(4) Postupak jednostavne nabave u kojem je donesena Odluka o odabiru završava  sklapanjem ugovora s odabranim ponuditeljem ili dostavom pravovaljano potpisane i ovjerene narudžbenice odabranom ponuditelju. 
(5) S odabranim ponuditeljem sklapa se ugovor o nabavi. Ugovorni odnos može se ostvariti po isteku roka za izjavljivanje prigovora odnosno rješavanja po prigovoru.
(6) Ugovori o jednostavnoj nabavi sklopljeni temeljem postupka iz članka 17. ovog Pravilnika mogu se razmijeniti u digitalnom obliku između ugovornih strana uz korištenje kvalificiranog elektroničkog potpisa. 
(7) Ugovor o jednostavnoj nabavi mora sadržavati sve bitne sastojke ponude i biti u skladu s uvjetima iz poziva za dostavu ponuda i odabranom ponudom. 

Poništenje postupka
Članak 25.
(1) Naručitelj će poništiti postupak nabave u slučaju:
1. ako ne dobije niti jednu ponudu,
2. ako su sve pristigle ponude nevažeće,
3. ako je cijena najbolje ocijenjene ponude veća od planiranih sredstava za nabavu, osim ako se Naručitelj obveže osigurati nedostajuća sredstva,
4. ako je proveden postupak jednostavne nabave iz članka 10. stavka 1. točke a) a cijena najpovoljnije ponude prelazi iznos za koji je potrebno provesti postupak javne objave u modulu jednostavne nabave EOJN RH,
5. ako cijena najpovoljnije ponude prelazi iznos za koji je potrebno provesti postupak javne nabave,
6. ako tijekom roka za dostavu ponuda ili tijekom postupka pregleda i ocjene ponuda postanu poznate okolnosti koje značajno utječu na postupak nabave odnosno zbog kojih je potrebno provesti drugačiji postupak ili izmijeniti tehničke specifikacije predmeta nabave,
7. ako prestane potreba za predmetnom nabavom.
(2) Naručitelj može poništiti postupak jednostavne nabave prije isteka roka za dostavu ponuda ako utvrdi da postoje razlozi zbog kojih postupak nije moguće nastaviti. 
(3) U postupcima putem EOJN RH odluka o poništenju izrađuje se , pohranjuje i objavljuje u sustavu na način koji sustav EOJN RH omogućuje. Ako se postupak poništava bez pregleda i ocjene ponude, zapisnik o pregledu i ocjeni ponuda se ne sastavlja ako ga sustav ne zahtijeva. 
(4) U odluci o poništenju  navode se i obrazlažu razlozi poništenja.
(5) Odluka o poništenju dostavlja se ponuditeljima bez odgode, na način određen u pozivu na dostavu ponuda, putem elektroničke pošte  ili putem modula jednostavne nabave u EOJN RH.
Odluci o poništenju prilaže se zapisnik o pregledu i ocjeni ponuda, ako je u postupku sastavljen. 

Ugovorni odnos
Članak 26.
(1) Ugovor se sklapa s odabranim gospodarskim subjektom u skladu s odredbama poziva za dostavu ponuda i odabranom ponudom.
(2) Za vrijeme trajanja ugovornog odnosa ne smiju se mijenjati bitni elementi ugovora u odnosu na one propisane pozivom za dostavu ponude odnosno troškovnikom i tehničkom specifikacijom. U slučaju izvanredne potrebe za povećanjem ugovorenih količina ili dodavanjem novih stavaka, iste se smiju ugovoriti sklapanjem dodatka ugovoru samo u slučaju kada su kumulativno zadovoljeni uvjeti:
· ukupno ugovorena vrijednost ne prelazi u višu kategoriju jednostavne nabave ili u kategoriju za koju je potrebno provesti postupak javne nabave
· dodatne količine odnosno nove stavke ugovaraju se s gospodarskim subjektom s kojim je Naručitelj u osnovnom ugovornom odnosu
· dodatna vrijednost ne prelazi 30% prvotno ugovorene vrijednosti.

(3) Ravnatelj/ica  u odluci o pokretanju postupka jednostavne nabave određuje osobu za praćenje izvršenja ugovora i izradu izvješća o izvršenju jednostavne nabave (prilog obrazac  II.)


Odredbe o pravnim lijekovima
Članak 27.
(1) U postupcima jednostavne nabave koji se provode prema odredbama ovog Pravilnika svaki ponuditelj koji je dostavio ponudu u roku za dostavu ponude, u pravilu može imati pravo uvida u ostale dostavljene ponude (uključujući i popratnu dokumentaciju i korespondenciju), osim u dijelove koji su sukladno posebnim propisima označeni tajnima, u roku 3 (tri) radna dana od dana objave ishoda postupka nabave. Naručitelj je isto dužan omogućiti putem EOJN RH u pravilu sljedeći radni dani, računajući od dana dostave zahtjeva.
(2) Ponuditelj koji je dostavio ponudu u određenom postupku jednostavne nabave može uložiti prigovor ravnatelju/ici ukoliko smatra da su u postupku pregleda i ocjene ponuda počinjene nepravilnosti koje su rezultirale odabirom ponude koja nije trebala biti odabrana. Prigovor se može uložiti u roku 3 (tri) radna dana od dana objave ishoda postupka nabave. Podnošenje prigovora odgađa sklapanje ugovora o nabavi do donošenja odluke o prigovoru.
(3) Ravnatelj/ica će razmotriti prigovor ponuditelja te isti uvažiti ili odbiti. Ukoliko prigovor bude uvažen stručno povjerenstvo će ponovno pregledati dostavljene ponude i izvršiti odabir ili poništiti postupak nabave. 
(4) U postupcima jednostavne nabave koji se provode sukladno ovom Pravilniku nije dopušteno izjavljivanje žalbe.

Rok mirovanja i izvršnost odluke 
Članak 28. 
(1) U postupcima jednostavne nabave procijenjene vrijednosti jednake ili veće od 15.000,00 eura, nakon dostave odluke o odabiru ponuditeljima, naručitelj ne smije sklopiti ugovor o nabavi odnosno izdati narudžbenicu prije isteka rokova za podnošenje prigovora propisanih odredbom članka 27. stavak 2. ovog Pravilnika. 
(2) Rok iz stavka 1. ovoga članka predstavlja rok mirovanja. 
(3) Ako u roku iz stavka 1. ovoga članka nije podnesen prigovor, odluka o odabiru postaje izvršna istekom roka za podnošenje prigovora. 
(4) Ako je prigovor podnesen u roku, odluka o odabiru ne može se izvršiti do donošenja odluke o prigovoru. 
(5) U postupcima jednostavne nabave procijenjene vrijednosti manje od 15.000,00 eura, odluka o odabiru može se izvršiti odmah nakon njezina donošenja, jer se pravna zaštita u tim postupcima ne osigurava putem prigovora. 
(6) Rok mirovanja ne primjenjuje se ako je u postupku jednostavne nabave zaprimljena samo jedna ponuda, tada se odluka o odabiru može izvršiti odmah nakon njezina donošenja. 

Pravna zaštita – prigovor 
Članak 29. 
(1) Gospodarski subjekt koji ima ili je imao interes za dobivanje ugovora u postupcima jednostavne nabave čija je procijenjena vrijednost veća od 15.000,00 eura, može podnijeti prigovor na radnje u postupku jednostavne nabave, a osobito na: 
a. sadržaj poziva na dostavu ponuda odnosno dokumentacije o nabavi, 
b. postupak pregleda i ocjene ponuda, 
c. odluku o odabiru ponude, odluku o poništenju postupka jednostavne nabave. 
(2) Prigovor mora sadržavati najmanje: podatke o gospodarskom subjektu koji podnosi prigovor, oznaku postupka jednostavne nabave, radnju naručitelja na koju se prigovor odnosi, razloge prigovora i obrazloženje, dokaze na kojima se prigovor temelji i prijedlog načina otklanjanja navodne nepravilnosti. 
(3) Prigovor iz stavka 1. ovoga članka podnosi se ravnatelju/ici: a) u roku od 3 radna dana od dana dostave odluke o odabiru ili odluke o poništenju postupka, kada se prigovor odnosi na te odluke odnosno postupak pregleda i ocjene ponuda, b) najkasnije do isteka roka za dostavu ponuda, kada se prigovor odnosi na sadržaj poziva odnosno dokumentacije o nabavi, osim ako drugačije nije propisano pozivom na dostavu ponuda odnosno u dokumentaciji o nabavi. 
(4) Povodom prigovora se može odlučiti sljedeće: a) odbaciti prigovor ako nije pravodoban ili nije dopušten, b) odbiti prigovor kao neosnovan, c) prihvatiti prigovor i naložiti otklanjanje utvrđenih nepravilnosti, d) poništiti postupak jednostavne nabave ili njegov dio 
(5) Ravnatelj/ica je dužan o prigovoru odlučiti u roku od 5 kalendarskih dana od dana primitka prigovora. Odluka o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN RH osim ukoliko drugačije nije propisano pozivom na dostavu ponuda odnosno u dokumentaciji o nabavi. 
(6) U postupcima jednostavne nabave čija je procijenjena vrijednost manja ili jednaka 
15.000,00 eura, prigovor nije dopušten. 
(7) Podnošenje prigovora u pravilu odgađa provedbu jednostavne nabave i sklapanje ugovora odnosno izdavanja narudžbenice, osim ako ravnatelj/ica ocijeni da bi odgoda štetila javnom interesu, kao i za slučaj žurnosti propisan člankom 18. stavak 4. točka c) ovog Pravilnika . 

Čuvanje dokumentacije 
Članak 30. 
Naručitelj je obvezan čuvati dokumentaciju o provedenom postupku jednostavne nabave najmanje 4 godine od završetka postupka jednostavne nabave.

Prijelazne i završne odredbe
Članak 31.
(1) Na sve što nije regulirano ovim Pravilnikom Naručitelj mogu na odgovarajući način primjenjivati odredbe Zakona.
(2) Donošenjem ovog Pravilnika prestaje važiti Pravilnik o provedbi postupaka jednostavne nabave, KLASA: 400-01/17-01/3  URBROJ: 2115/06-17-01-1 od dana 12. lipnja 2017. godine te Pravilnik o izmjenama i dopunama Pravilnika o provedbi postupka jednostavna nabave,  KLASA: 011-03/22-02/1  URBROJ: 2115-6-22-01-1 od dana 30. prosinca 2022. godine.

Članak 32.
(1) Ovaj Pravilnik objavit će se na oglasnoj ploči Škole i internetskoj stranici Osnovne škole „August Harambašić“ Donji Miholjac te učiniti dostupnim u EOJN NRH.
Ovaj Pravilnik stupa na snagu 1. rujna 2026. godine.

Predsjednik Školskog odbora
                                      Mladen Loina


KLASA: 
URBROJ: 2115-6-1-26-1
Donji Miholjac, ___________ 2026.	











PRILOG I. 
Obrazac – Zahtjev za pokretanje nabave 
	ZAHTJEV ZA POKRETANJE NABAVE 

	1. 
	Organizacijska jedinica koja ima potrebu za nabavom 
	 

	2. 
	Predmet nabave (iz Plana nabave) 
	 

	3. 
	Evidencijski broj nabave (iz Plana nabave) 
	 

	4. 
	Procijenjena vrijednost nabave (eura bez PDV-a) 
	 

	5. 
	Izvor sredstava 
	 

	6. 
	Oznaka pozicije Proračuna 
	 

	7. 
	Rok početka i završetka izvođenja radova / isporuke robe / pružanja usluge 
	 

	8. 
	Planirano trajanje ugovora 
	 

	9. 
	Predstavnici Naručitelja koji će sudjelovati u pripremi i provedbi postupka nabave (kontakt podaci) 
	Ime i prezime:  

	
	
	Tel.:  

	
	
	E-mail:  

	
	
	Funkcija:  

	10. 
	Opis predmeta nabave i tehnički uvjeti 
	 

	11. 
	Prilozi (troškovnik, tehničke specifikacije, skice itd.) 
	 



	12. 
	Izjava o nepostojanju sukoba interesa s gospodarskim subjektima koji se planiraju pozvati 
	 


 
 
	KLASA:  
URBROJ:  
______________________20_______
Mjesto, datum
	Ovlaštena osoba: 
 
 
__________________________ 


 	 
PRILOG II. 
Obrazac – Izvješće o izvršenju jednostavne nabave 
	Evidencijski broj nabave 
	Naziv i OIB ugovaratelja
	Datum sklapanja ugovora 
	Iznos sklopljenog ugovora (s 
PDV-om) 
	Rok na koji je 
ugovor sklopljen 
	Naziv predmeta nabave 
	Datum konačnog izvršenja ugovora 
	Konačni ukupni iznos 
plaćen 
temeljem ugovora 
	Obrazloženje / Napomena* 

	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 

	 
	 
	 
	 
	 
	 
	 
	 
	 


 
	Osoba zadužena za praćenje izvršenja: 
	Ime, prezime i funkcija:  
 
Potpis:  

	KLASA:  
URBROJ:  
Donji Miholjac, ___. ___. 
202_. 
	 *


 * Obrazloženje ako je iznos koji je isplaćen ugovaratelju veći od iznosa na koji je ugovor sklopljen, odnosno razlozi zbog kojih je isti raskinut prije isteka njegova trajanja ili prekoračenje roka. Napomena, ako je potrebno. 

